Author: kunova
Last saved by: barnova
Company: MPSVR SR

Predkladacia správa

Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ktorým sa dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2011.

Predkladaný návrh zákona mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov s cieľom premietnuť do neho zámery vyplývajúce z Programového vyhlásenia vlády Slovenskej republiky na roky 2010 – 2014 a poznatky z aplikačnej praxe.

Účelom návrhu zákona je zlepšiť právnu úpravu v oblasti zaistenia bezpečnosti a ochrany zdravia pri práci, a to prostredníctvom spružnenia podmienok pre výkon pracovnej zdravotnej služby a rekondičných pobytov, ako aj zníženia administratívneho a finančného zaťaženia zamestnávateľov, čím sa vytvoria predpoklady na dôslednejšie plnenie relevantných aspektov bezpečnosti a ochrany zdravia pri práci, vylúčenie alebo zníženie počtu pracovných úrazov, chorôb z povolania a iných poškodení zdravia z práce. Návrh zákona bude mať pozitívny vplyv na vytvorenie bezpečných a zdravie neohrozujúcich pracovných podmienok.

Návrhom zákona sa v čl. II dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov ohľadom vrátenia nákladov vynaložených zamestnávateľom na vykonanie vstupnej lekárskej preventívnej prehliadky vo vzťahu k práci od zamestnanca, ktorý nenastúpil do práce, a predĺženia obdobia, v ktorom je možné vykonávanie lekárskych preventívnych prehliadok vo vzťahu k práci u osôb vykonávajúcich rizikové práce aj lekárom so špecializáciou všeobecné lekárstvo, nakoľko je pomalý nárast počtu lekárov v príslušnej špecializácii.

Podľa doložky vybraných vplyvov možno predpokladať pozitívny aj negatívny vplyv na podnikateľské prostredie a pozitívny vplyv na informatizáciu spoločnosti. 

Návrh zákona bol zaslaný prostredníctvom Portálu právnych predpisov 18. mája 2011 na medzirezortného pripomienkového konania povinne pripomienkujúcim subjektom a ostatným subjektom, ktorých sa problematika návrhu zákona týka, spolu 67 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.

Návrh zákona bol dňa 27. júna 2011 prerokovaný v Hospodárskej a sociálnej rade Slovenskej republiky, ktorá odporučila návrh zákona na ďalšie legislatívne konanie, a dňa 2. augusta 2011 v Legislatívnej rade vlády Slovenskej republiky, ktorej pripomienky boli zapracované do návrhu zákona.

Vláda Slovenskej republiky dňa 10. augusta 2011 prerušila rokovanie o návrhu zákona; návrh zákona sa predkladá v upravenom novom znení.